รากหญ้าออมเงินเพิ่ม เฉลี่ยเป็นเดือนละ2พันบาท
ออมสินเผยผู้มีรายได้น้อยให้ความสำคัญกับการออมเงินมีเงินฝากมากขึ้น เฉลี่ยเดือนละ 2,000 บาท  เงินฝากในระบบแตะ20ล้านล้าน
1 พ.ย. 2560

ออมสินเผยผู้มีรายได้น้อยให้ความสำคัญกับการออมเงินมีเงินฝากมากขึ้น เฉลี่ยเดือนละ 2,000 บาท  เงินฝากในระบบแตะ20ล้านล้านนายชาติชาย พยุหนาวีชัย ผู้อำนวยการธนาคารออมสิน เปิดเผยถึงการออมคนไทยเนื่องในวันออมแห่งชาติ 31 ต.ค. 2560 ว่า การออมคนไทยดีขึ้น มีการออมในระบบสถาบันการเงิน 20 ล้านล้านบาท เพิ่มขึ้นจากปีก่อน 3-4% และจากการสำรวจของธนาคารออมสิน พบว่า ผู้มีรายได้น้อยมีสัดส่วนการออมเพิ่มขึ้นเป็น 55% จากปีก่อนหน้านี้ที่มีสัดส่วนการออมเฉลี่ย 50% โดยมีการออมเฉลี่ยเดือนละ 2,000 บาทสำหรับสาเหตุที่คนไทยมีการออมเพิ่มมาจากรายได้ที่เพิ่มขึ้น และประชาชนฐานรากมีความเชื่อมั่นเศรษฐกิจมากขึ้น ทำให้ขณะนี้สภาพคล่องระบบสถาบันการเงินสูง 3-4 ล้านล้านบาท เพียงพอต่อการนำไปลงทุนพัฒนาโครงสร้าง พื้นฐานของประเทศในปัจจุบัน อย่างไรก็ตาม ยังต้องส่งเสริมให้คนไทยออมเงินเพิ่มขึ้นเพื่อรองรับการลงทุนยังต้องลงทุนอีกมากในอนาคตนายชาติชาย กล่าวว่า การส่งเสริมการออมเนื่องในวันออมแห่งชาติปีนี้ ธนาคารได้จัดกิจกรรมภายใต้แนวคิด สืบสานอดออม ตามรอยพระราชา เพื่อน้อมรำลึกในพระมหากรุณาธิคุณ และสืบสานพระราชจริยวัตรของพระบาทสมเด็จพระปรมินทรมหาภูมิพลอดุลยเดช รัชกาลที่ 9 เกี่ยวกับการออมเงินและการให้ โดยมีการจัดทำกระปุกออมสินวันออมแห่งชาติ 2560 ขึ้น 1 ล้านกระปุก เพื่อแจกให้ลูกค้าที่มาฝากเงินในวันที่ 31 ต.ค. ตั้งแต่ 200 บาทขึ้นไป หรือเปิดบัญชีเงินฝากใหม่ด้วยตนเอง ณ ธนาคารออมสินทุกสาขาทั่วประเทศ โดยคาดว่าปีนี้จะมีผู้ฝากเงินในวันออมแห่งชาติไม่น้อยกว่าปีที่แล้วที่ 6.22 แสนราย และมูลค่าเงินฝากไม่ต่ำกว่า 1.3 หมื่นล้านบาทสำหรับกรณีกระทรวงการคลังเตรียมเปิดรับฟังความเห็นต่อร่างพระราชบัญญัติการบริหารจัดการเงินฝากที่ไม่มีการเคลื่อนไหวของสถาบันการเงิน พ.ศ. ...ว่า ในส่วนของธนาคารออมสินพร้อมดำเนินการตามนโยบายของกระทรวงการคลังอย่างเต็มที่ และมาตรการดังกล่าวไม่มีผลกระทบต่อการบริหารจัดการเงินฝากของธนาคารอย่างมีนัยสำคัญแต่อย่างใด เพราะมีบัญชีที่ไม่เคลื่อนไหวเกิน 10 ปีอยู่ไม่มากบรรยายภาพ : วันออมแห่งชาติ-ประชาชนจำนวนมากได้เดินทางมาฝากเงินกับธนาคารออมสิน ณ สำนักงานใหญ่ธนาคารออมสิน สะพานควาย เพื่อรับกระปุกออมสินในกิจกรรมวันออมแห่งชาติ โดยฝากเงินไม่ต่ำกว่า 200 บาท รับกระปุกออมสินวันออมแห่งชาติ 1 ใบ เมื่อวันที่ 31 ต.ค.